32006L0072
L 227/43
JURNALUL OFÍCIAL AL UNIUNII EUROPENE
DIRECTIVA 2006/72/CE A COMISIEI
din 18 august 2006
de modificare în sensul adaptării la progresul tehnic a Directivei 97/24/CE a Parlamentului European și a Consiliului privind unele componente și caracteristici ale autovehiculelor cu două sau trei roți
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/24/CE a Parlamentului European și a Consiliului din 18 martie 2002 privind omologarea autovehiculelor cu două sau trei roți și de abrogare a Directivei 92/61/CEE (1) a Consiliului, în special articolul 17,
având în vedere Directiva 97/24/CE a Parlamentului European și a Consiliului din 17 iunie 1997 privind unele componente și caracteristici ale autovehiculelor cu două sau trei roți (2), în special articolul 7,
întrucât:
(1)
Directiva 97/24/CE este una o directivă de sine stătătoare în sensul procedurii de omologare CE de tip stabilită prin Directiva 2002/24/CE.
(2)
Directiva 2002/51/CE a Parlamentului European și a Consiliului din 19 iulie 2002 privind reducerea nivelului emisiilor de poluanți provenind de la vehiculele cu motor cu două și trei roți și de modificare a Directivei 97/24/CE (3) a introdus noi valori limită pentru emisiile de poluanți pentru motocicletele cu două roți, aplicabile în două etape.
(3)
Comisia Economică pentru Europa a Organizației Națiunilor Unite (UNECE) adoptă Regulamentul tehnic global (RTG) nr. 2 „Procedura de măsurare a emisiilor de poluanți gazoși, a emisiilor de CO2 și a consumului de combustibil pentru motociclete cu două roți echipate cu motor cu aprindere prin scânteie sau prin comprimare” în vederea creării pieței globale pentru motociclete. Acesta are ca scop armonizarea la nivel mondial a procedurilor de testare a emisiilor folosite pentru omologarea motocicletelor. Mai mult, este adaptat la ultimele realizări tehnice, ținând seama de caracteristicile specifice motocicletelor.
(4)
În conformitate cu articolul 8 alineatul (5) din Directiva 2002/51/CE procedura de testare a RTG nr. 2 ar trebui să fie introdusă împreună cu un nouă serie de valori limită. Procedura respectivă de testare ar trebui să fie introdusă ca o procedură alternativă de omologare la alegerea constructorului pentru a doua etapă obligatorie a Directivei 2002/51/CE. Noile valori limită ar trebui stabilite în corelație cu a doua etapă obligatorie a Directivei 2002/51/CE. Prin urmare, rigoarea cerințelor privind emisiile de poluanți ale motocicletelor nu se va diminua.
(5)
Prin urmare, Directiva 97/24/CE ar trebui modificată în consecință.
(6)
Măsurile prevăzute de prezenta directivă sunt în conformitate cu avizul Comitetului de adaptare la progresul tehnic stabilit prin Directiva 70/156/CEE (4) a Consiliului,
ADOPTĂ PREZENTA DIRECTIVĂ:
Articolul 1
Anexa II la capitolul 5 al Directivei 97/24/CE se modifică în conformitate cu textul stabilit în anexa la prezenta directivă.
Articolul 2
(1) Statele membre adoptă și publică până la 1 iulie 2007, actele cu putere de lege și actele administrative necesare pentru a se conforma prezentei directive. Comisiei îi sunt comunicate de îndată de către statele membre textele acestor dispoziții, precum și un tabel de concordanță între acele dispoziții și prezenta directivă.
Statele membre aplică aceste dispoziții de la 1 iulie 2007.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 18 august 2006.